አገር አቀፍ የኃይማኖት ተቋማት ጉባዔ በአዲስ አበባ ሊካሄድ ነው
አዲስ አበባ፡ ነሐሴ 17/2005 (ዋኢማ) – አገር አቀፍ የኃይማኖት ተቋማት ጉባዔ በመጪው ሣምንት አዲስ አበባ ውስጥ እንደሚካሄድ የኢትዮጵያ የኃይማኖት ተቋማት የጋራ ጉባዔ አስታወቀ። የጉባዔው የሥራ ኃላፊዎች ዛሬ በሰጡት ጋዜጣዊ መግለጫ እንዳስታወቁት ጉባዔው ሰባት የኃይማኖት ተቋማት ከፌዴራል ጉዳዮች ሚኒስቴር ጋር በመተባበር በጋራ ያዘጋጁት ነው። ጉባዔው በአፍሪካ ኅብረት የመሰብሰቢያ አዳራሽ በመጪው ነሐሴ 21ቀን 2005 ዓ.ም ጀምሮ ለሦስት ተከታታይ ቀናት እንደሚካሄድም በዚሁ ወቅት ተገልጿል።በዚሁ ብሔራዊ የኃይማኖት ጉባዔ ላይ በአገሪቱ ሕገ-መንግሥትና በኃይማኖታዊ ጉዳዮች ዙሪያ የሚያተኩሩ ጥናታዊ ጽሁፎች በተለያዩ ምሁራን ቀርበው ውይይት ይደረግባቸዋል ተብሎ ይጠበቃል። በተጨማሪም በኃይማኖቶች መካከል ተከባብሮና ተቻችሎ በሠላም አብሮ የመኖር ባህልን የሚያንጸባርቁ ጥናታዊ ጽሁፎች እንደሚቀርቡ ተመልክቷል። ጉባዔው አዲሱ ትውልድ የእርስ በርስ የመቻቻል ባህልና የአገሪቱን ሕገ-መንግሥትና የኃይማኖት ብዝሃነት በሚገባ ተገንዝቦ ቀጣይነት እንዲኖረው ዓቅም የሚፈጥርለት መድረክ እንደሚሆንም ይጠበቃል። ይኸው ጉባዔ የአብሮነትን እሴት አጠናክሮ እንዲቀጥል ከማድረግ ባሻገር ወጣቶችና ሴቶች በአገር ግንባታ ላይ ያላቸውን ሚና እና ሕገ-መንግሥት የማክበርና የማስከበር ግዴታቸውን ይበልጥ እንዲወጡ የሚያስችላቸው ነው። በጉባዔውም የተለያዩ የኃይማኖት ተቋማት የልማት ሥራዎች የሚያንጸባርቅ ዓውደ ርዕይ ለህዝብ እይታ እንደሚቀርብ በመግለጫው ወቅት ተገልጿል። ለሦስት ቀናት በሚቆየው ጉባዔ ላይ ከመላው የአገሪቱ ክፍሎች የተውጣጡና ከሁለት ሺህ 500 የሚበልጡ ታዳሚዎች እንደሚሳተፉ ተጠቁሟል።እንደ ኢዜአ ዘገባ  በጉባዔው ላይ የፌዴራልና የክልል መንግሥት ባለሥልጣናትን ጨምሮ ከከፍተኛ ትምህርት ተቋማት የተውጣጡ የሥራ ኃላፊዎችና ተማሪዎች ተሳታፊ ይሆናሉ።